
A V I Z

asupra propunerii legislative pentru modificarea şi completarea Legii nr.325 din 14 iulie 2006 privind serviciul public de alimentare cu  energie termică



În conformitate cu prevederile art.95 din Regulamentul Camerei Deputaţilor, republicat, cu  modificările  ulterioare,  Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.325 din 14 iulie 2006 privind serviciul public de alimentare cu  energie termică , trimisă cu adresa nr. Pl - x 282 din 23 aprilie  2007, înregistrată sub nr.31/473 din  24  aprilie  2007. 
Potrivit dispoziţiilor art.75 din Constituţia României, republicată, şi ale art.92 alin. (9) pct. 2 din Regulamentul Camerei Deputaţilor, republicat, cu  modificările ulterioare,  Camera Deputaţilor este  Cameră  decizională. 

Senatul, în calitate de primă Cameră sesizată, a respins propunerea  legislativă  în şedinţa din  16 aprilie 2007.

             
În temeiul  prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă menţionată mai sus, în şedinţa din  8 mai   2007.



Membrii Comisiei au examinat iniţiativa legislativă, avizul favorabil al Consiliului Legislativ nr.1731 din 18 decembrie 2006 şi punctul de vedere  al  Guvernului  transmis  cu  adresa nr.125 din 15  ianuarie 2007,  prin care  nu  se susţine  adoptarea  propunerii  legislative. 

Cu prilejul dezbaterilor, membrii Comisiei juridice au constatat că această iniţiativă  legislativă  prin modificările  şi completările propuse se instituie, practic, la  nivel naţional, obligativitatea facturării individuale a consumatorilor de energie termică, indiferent dacă  imobilele de tip condominiu  sunt sau nu contorizate la  nivel de branşament ori dacă există mai multe sisteme de  încălzire, ceea  ce va  genera nemulţumirea consumatorilor şi numeroase probleme de implementare din punct  de vedere juridic.
Faţă  de aceste  considerente,  membrii  Comisiei  juridice, de disciplină şi imunităţi, au  hotărât,  cu  unanimitate de voturi, avizarea  negativă  a  iniţiativei  legislative.



În raport cu obiectul şi conţinutul său, propunerea  legislativă  face parte din categoria legilor  organice.

          PREŞEDINTE,                                           SECRETAR,
            Sergiu Andon                                        George BĂEŞU

